Ιράκ: Αμερικανικές και Ιρακινές δυνάμεις στο κέντρο της Φαλλούτζα - 2004-11-10
ενώ Σουνίτες διανοούμενοι ζητούν μποϋκοτάζ των εκλογών του Ιανουαρίου.
Αμερικανικά και Ιρακινά στρατεύματα εισέβαλλαν στο κέντρο της Φαλούτζα, αλλά ανώτεροι αμερικανοί στρατιωτικοί αξιωματούχοι λένε ότι έπονται σκληρές μάχες για τη ανάκτηση της πόλης από τους αντάρτες Ο αντιστράτηγος Τομας Μετζ δήλωσε ότι τις τελευταίες 2 μέρες οι συμμαχικές δυνάμεις έσπασαν τον εξωτερικό κλοιό αντίστασης και πρόσθεσε ότι χιλιάδες στρατιώτες τώρα συγκρούονται με μικρές ομάδες ανταρτών στους δρόμους της πόλης. Πάντως ο αντιστράτηγος Μετζ είπε ότι ο πλέον καταζητούμενος τρομοκράτης Αμπου Μουσαμπ Αλ Ζαρκάουι είχε εγκαταλείψει τη Φαλούτζα πριν από την επίθεση. Ο αμερικανικός στρατός ανακοίνωσε ότι μέχρι στιγμής έχουν σκοτωθεί 10 αμερικανοί στρατιώτες και 2 ιρακινοί, ενώ αμερικανοί στρατιωτικοί αξιωματούχοι δήλωσαν ότι ο αριθμός νεκρών ανταρτών είναι μεγαλύτερος απ’ ότι αναμένονταν, αλλά δεν έδωσε περισσότερες λεπτομέρειες. Ο Πρόεδρος Μπους επαίνεσε το έργο των Αμερικανικών και Ιρακινών στρατευμάτων που στοχεύει, όπως είπε, στο να αποτρέψει τους αντάρτες να εμποδίσουν την προώθηση της δημοκρατίας στο Ιράκ. Να σημειωθεί, ότι το μεγαλύτερο μέρος των κατοίκων της Φαλούτζα εγκατέλειψε την πόλη πριν την εισβολή. Εξάλλου, Σουνίτες μουσουλμάνοι ζητούν το μποϋκοτάζ των εκλογών του Ιανουαρίου στο Ιράκ, σε ένδειξη διαμαρτυρίας για την μαζική επίθεση των Αμερικανικών και Ιρακινών δυνάμεων στη Φαλλούτζα. Ο επικεφαλής της Ένωσης Μουσουλμάνων Διανοουμένων προέβη σ’ αυτή τη δήλωση χθες. Στο μεταξύ συνεχίστηκαν οι μάχες και σ’ άλλα σημεία του Ιράκ. Οι αντάρτες πήραν υπό τον έλεγχο τους τη Ραμαντί, μετά την αποχώρηση των αμερικανικών δυνάμεων απ’ το κέντρο της πόλης, ενώ στη Βαγδάτη, ο προσωρινός πρωθυπουργός του Ιράκ, Ιγιάντ Αλλάουι, επέβαλε επ’ αόριστον απαγόρευση της κυκλοφορίας μετά την δύση του ήλιου. Επίσης έξω απ’ τη Μπακούμπα, 4 εξτρεμιστές σκοτώθηκαν σε επιθέσεις εναντίον δύο αστυνομικών σταθμών, ενώ από έκρηξη παγιδευμένου αυτοκινήτου στο Κιρκούκ σκοτώθηκαν δύο εργάτες.